CELEX: 32022R0966
Language: mt
Date: 2022-06-21 00:00:00
Title: Regolament ta’ Implimentazzjoni tal-Kummissjoni (UE) 2022/966 tal-21 ta’ Ġunju 2022 li jemenda r-Regolament ta’ Implimentazzjoni tal-Kummissjoni (UE) 2017/2470 rigward il-kundizzjonijiet tal-użu, ir-rekwiżiti tat-tikkettar speċifiċi u l-ispeċifikazzjonijiet tal-ikel il-ġdid iż-żejt tal-Calanus finmarchicus (Test b’rilevanza għaż-ŻEE)

22.6.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 166/125
               
            
         REGOLAMENT TA’ IMPLIMENTAZZJONI TAL-KUMMISSJONI (UE) 2022/966
         tal-21 ta’ Ġunju 2022
         li jemenda r-Regolament ta’ Implimentazzjoni tal-Kummissjoni (UE) 2017/2470 rigward il-kundizzjonijiet tal-użu, ir-rekwiżiti tat-tikkettar speċifiċi u l-ispeċifikazzjonijiet tal-ikel il-ġdid iż-żejt tal-Calanus finmarchicus
         
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/2283 tal-Parlament Ewropew u tal-Kunsill tal-25 ta’ Novembru 2015 dwar ikel ġdid, li jemenda r-Regolament (UE) Nru 1169/2011 tal-Parlament Ewropew u tal-Kunsill u li jħassar ir-Regolament (KE) Nru 258/97 tal-Parlament Ewropew u tal-Kunsill u r-Regolament tal-Kummissjoni (KE) Nru 1852/2001 (1), u b’mod partikolari, l-Artikolu 12 tiegħu,
         Billi:
         
                     (1)
                  
                  
                     Ir-Regolament (UE) 2015/2283 jipprevedi li l-ikel il-ġdid awtorizzat u inkluż fil-lista tal-Unjoni tal-ikel ġdid biss jista’ jitqiegħed fis-suq fl-Unjoni.
                  
               
                     (2)
                  
                  
                     Skont l-Artikolu 8 tar-Regolament (UE) 2015/2283, ir-Regolament ta’ Implimentazzjoni tal-Kummissjoni (UE) 2017/2470 (2) stabbilixxa lista tal-Unjoni ta’ ikel ġdid.
                  
               
                     (3)
                  
                  
                     Il-lista tal-Unjoni stabbilita fl-Anness tar-Regolament ta’ Implimentazzjoni (UE) 2017/2470 mal-ikel il-ġdid awtorizzat tinkludi liż-żejt tal-Calanus finmarchicus.
                  
               
                     (4)
                  
                  
                     Id-Deċiżjoni ta’ Implimentazzjoni tal-Kummissjoni (UE) 2017/2353 (3), f’konformità mar-Regolament (KE) Nru 258/97 tal-Parlament Ewropew u tal-Kunsill (4), awtorizzat it-tqegħid fis-suq taż-żejt tal-Calanus finmarchicus bħala ikel ġdid biex jintuża fis-supplimenti tal-ikel maħsuba għall-popolazzjoni ġenerali.
                  
               
                     (5)
                  
                  
                     Fit-30 ta’ Novembru 2021, il-kumpanija “Calanus A/S” (“l-applikant”) ressqet applikazzjoni lill-Kummissjoni f’konformità mal-Artikolu 10(1) tar-Regolament (UE) 2015/2283 biex jinbidlu l-ispeċifikazzjonijiet, il-kundizzjonijiet tal-użu, u r-rekwiżiti tat-tikkettar speċifiċi tal-ikel il-ġdid iż-żejt tal-“Calanus finmarchicus”. L-applikant ippropona li l-ispeċifikazzjonijiet taż-żejt tal-“Calanus finmarchicus” għall-esteri tal-astaksantin jinbidlu sal-livell ta’ 0,25 %. Talab li mal-livell massimu ta’ < 0,1 % tal-esteri tal-astaksantin fiż-żejt tal-Calanus finmarchicus għall-popolazzjoni ġenerali, jiżdied livell massimu ieħor għall-esteri tal-astaksantin sa’ 0,25 % għall-persuni li jkollhom iktar minn 14-il sena. Għas-supplimenti tal-ikel maħsubin għall-popolazzjoni ġenerali li fihom il-livell awtorizzat attwalment ta’ < 0,1 % esteri tal-astaksantin, l-applikant ippropona li l-livell tal-użu taż-żejt tal-Calanus finmarchicus ta’ 2,3 g kuljum awtorizzat attwalment, jitnaqqas għal 1,0 % kuljum u jiġi eskluż l-użu għat-trabi u għat-tfal iż-żgħar.
                  
               
                     (6)
                  
                  
                     B’riżultat tal-bidliet fl-ispeċifikazzjonijiet taż-żejt tal-Calanus finmarchicus u fil-kundizzjonijiet tal-użu ta’ dan l-ikel ġdid, l-applikant ippropona li ssir emenda għat-tikkettar tiegħu biex ikun żgurat li l-konsumaturi jużaw biss is-supplimenti tal-ikel li jkunu maħsubin għall-grupp tal-età tagħhom. Barra minn hekk fid-dawl tal-użu attwali tas-supplimenti tal-ikel li fihom l-esteri tal-astaksantin fis-suq tal-Unjoni, l-applikant ippropona wkoll li jkun hemm tikkettar speċifiku addizzjonali li javża lill-konsumaturi ma jeħdux is-supplimenti tal-ikel taż-żejt tal-Calanus finmarchicus fl-istess jum li jieħdu supplimenti tal-ikel oħrajn li fihom l-esteri tal-astaksantin.
                  
               
                     (7)
                  
                  
                     Il-Kummissjoni hija tal-fehma li l-aġġornament mitlub tal-lista tal-Unjoni li jikkonċerna l-ispeċifikazzjonijiet taż-żejt tal-Calanus finmarchicus, u l-bidliet konsegwenti fil-kundizzjonijiet tal-użu tiegħu għall-gruppi tal-popolazzjoni li jkollhom iktar minn 14-il sena x’aktarx li mhux se jkollhom effett fuq is-saħħa tal-bniedem, u li mhijiex meħtieġa evalwazzjoni tas-sikurezza mill-Awtorità Ewropea dwar is-Sigurtà fl-Ikel (“l-Awtorità”) f’konformità mal-Artikolu 10(3) tar-Regolament (UE) 2015/2283. Iż-żieda tal-esteri tal-astaksantin fiż-żejt tal-Calanus finmarchicus minn < 0,1 % għal ≤ 0,25 % fis-supplimenti tal-ikel maħsubin għall-gruppi tal-popolazzjoni li jkollhom aktar minn 14-il sena hija mistennija li tirriżulta f’konsum tal-esteri tal-astaksantin li, flimkien ma’ dawk mid-dieta normali, mhuwiex mistenni li jaqbeż id-doża aċċettabbli ta’ kuljum ta’ 0,2 mg astaksantin/kg skont il-piż stabbilita mill-Awtorità (5).
                  
               
                     (8)
                  
                  
                     Il-Kummissjoni hija tal-fehma wkoll li l-aġġornament mitlub tal-lista tal-Unjoni li jikkonċerna t-tnaqqis tal-livelli tal-użu awtorizzati attwalment taż-żejt tal-Calanus finmarchicus minn 2,3 g kuljum għal 1,0 g kuljum fis-supplimenti tal-ikel maħsubin għall-popolazzjoni ġenerali li jkun fihom < 0,1 % esteri tal-astaksantin, u l-esklużjoni tat-trabi u tat-tfal iż-żgħar ukoll x’aktarx li ma jkollux effett fuq is-saħħa tal-bniedem, u li mhijiex meħtieġa evalwazzjoni mill-Awtorità f’konformità mal-Artikolu 10(3) tar-Regolament (UE) 2015/2283. L-esklużjoni tat-trabi u tat-tfal iż-żgħar hija ġġustifikata minħabba li l-konsum tal-esteri tal-astaksantin f’livelli ta’ < 0,1 % mis-supplimenti tal-ikel li fihom iż-żejt tal-Calanus finmarchicus flimkien mal-esteri tal-astaksantin mid-dieta normali hija mistennija li taqbeż id-doża aċċettabbli ta’ kuljum riveduta, li hi 0,2 mg għal kull kilogramma ta’ piż tal-ġisem, stabbilita mill-Awtorità għal dawn il-gruppi ta’ konsumaturi.
                  
               
                     (9)
                  
                  
                     Il-bidla proposta fl-ispeċifikazzjonijiet u fil-kundizzjonijiet tal-użu taż-żejt tal-Calanus finmarchicus fir-rigward tal-valuri tal-esteri tal-astaksantin taqbel mal-konklużjonijiet tal-valutazzjoni tas-sikurezza li wettqet l-Awtorità fuq l-astaksantin. Għalhekk jixraq li jiġu emendati l-ispeċifikazzjonijiet u l-kundizzjonijiet tal-użu tal-ikel il-ġdid iż-żejt tal-Calanus finmarchicus għal-livelli tal-esteri tal-astaksantin proposti.
                  
               
                     (10)
                  
                  
                     Il-bidliet proposti fir-rekwiżiti għat-tikkettar taż-żejt tal-Calanus finmarchicus jaqblu mal-konklużjonijiet tal-valutazzjoni tas-sikurezza li wettqet l-Awtorità fuq l-astaksantin. Barra minn hekk, il-Kummissjoni hija tal-fehma li jixraq li jiġu stabbiliti aktar rekwiżiti għat-tikkettar biex jiġi pprevenut il-konsum simultanju ta’ supplimenti tal-ikel li fihom l-astaksantin, li x’aktarx ikun jaqbeż id-doża aċċettabbli ta’ kuljum stabbilita mill-Awtorità. Għalhekk jixraq li jiddaħħlu iżjed rekwiżiti għat-tikkettar ta’ dak l-ikel il-ġdid.
                  
               
                     (11)
                  
                  
                     L-informazzjoni li ngħatat fl-applikazzjoni tagħti biżżejjed raġunijiet biex jiġi stabbilit li l-bidliet mitluba fil-kundizzjonijiet tal-użu, fir-rekwiżiti tat-tikkettar speċifiċi u fl-ispeċifikazzjonijiet tal-ikel il-ġdid iż-żejt tal-Calanus finmarchicus huma f’konformità mal-kundizzjonijiet tal-Artikolu 12 tar-Regolament (UE) 2015/2283 u jenħtieġ li jiġu approvati.
                  
               
                     (12)
                  
                  
                     Għalhekk jenħtieġ li l-Anness tar-Regolament ta’ Implimentazzjoni (UE) 2017/2470 jiġi emendat skont dan.
                  
               
                     (13)
                  
                  
                     Biex l-operaturi tan-negozji jingħataw biżżejjed żmien jaġġustaw il-prattiki tagħhom biex jikkonformaw mar-rekwiżiti ta’ dan ir-Regolament, jenħtieġ li jiġu stabbiliti miżuri tranżizzjonali rigward is-supplimenti tal-ikel li fihom iż-żejt tal-Calanus finmarchicus li tqiegħdu fis-suq tal-Unjoni jew li ntbagħtu minn pajjiżi terzi għall-użu fl-Unjoni skont il-liġi qabel id-data tad-dħul fis-seħħ ta’ dan ir-Regolament.
                  
               
                     (14)
                  
                  
                     Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
                  
               ADOTTAT DAN IR-REGOLAMENT:
         
            Artikolu 1
            L-Anness tar-Regolament ta’ Implimentazzjoni (UE) 2017/2470 huwa emendat f’konformità mal-Anness ta’ dan ir-Regolament.
         
         
            Artikolu 2
            
               1.   Is-supplimenti tal-ikel li fihom iż-żejt tal-Calanus finmarchicus li tqiegħdu fis-suq skont il-liġi qabel id-data tad-dħul fis-seħħ ta’ dan ir-Regolament, jistgħu jibqgħu jiġu kkummerċjalizzati sad-data tad-durabbiltà minima jew sad-data li fiha jridu jkunu ntużaw.
            
            
               2.   Is-supplimenti tal-ikel li fihom iż-żejt tal-Calanus finmarchicus li ntbagħtu minn pajjiż terz u li kienu fi triqithom lejn l-Unjoni qabel id-data tad-dħul fis-seħħ ta’ dan ir-Regolament u li kienu jikkonformaw mar-regoli fis-seħħ qabel id-data tad-dħul fis-seħħ ta’ dan ir-Regolament, jistgħu jibqgħu jiġu kkummerċjalizzati sad-data tad-durabbiltà minima jew sad-data li fiha jridu jkunu ntużaw.
            
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Ġunju 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 327, 11.12.2015, p. 1.
         
            (2)  Ir-Regolament ta’ Implimentazzjoni tal-Kummissjoni (UE) 2017/2470 tal-20 ta’ Diċembru 2017 li jistabbilixxi l-lista tal-Unjoni tal-ikel ġdid skont ir-Regolament (UE) 2015/2283 tal-Parlament Ewropew u tal-Kunsill dwar ikel ġdid (ĠU L 351, 30.12.2017, p. 72).
         
            (3)  Id-Deċiżjoni ta’ Implimentazzjoni tal-Kummissjoni (UE) 2017/2353 tal-14 ta’ Diċembru 2017 li tawtorizza t-tqegħid fis-suq taż-żejt minn Calanus finmarchicus bħala ingredjent tal-ikel ġdid skont ir-Regolament (KE) Nru 258/97 tal-Parlament Ewropew u tal-Kunsill (ĠU L 336, 16.12.2017, p. 45).
         
            (4)  Ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar l-ikel il-ġdid u l-ingredjenti tal-ikel il-ġdid (ĠU L 43, 14.2.1997, p. 1).
         
            (5)  Safety of astaxanthin for its use as a novel food in food supplements; EFSA Journal 2020;18(2):5993.
      
      
         
            ANNESS
            L-Anness tar-Regolament ta’ Implimentazzjoni (UE) 2017/2470 huwa emendat kif ġej:
            
                        (1)
                     
                     
                        fit-Tabella 1 (L-ikel il-ġdid awtorizzat), l-entrata taż-“żejt tal-Calanus finmarchicus” hija ssostitwita b’dan li ġej:
                        
                                    “L-ikel il-ġdid awtorizzat
                                 
                                 
                                    Kundizzjonijiet li fihom jista’ jintuża l-ikel il-ġdid
                                 
                                 
                                    Rekwiżiti tat-tikkettar speċifiċi oħrajn
                                 
                                 
                                    Rekwiżiti oħrajn
                                 
                              
                                    
                                       Żejt tal-Calanus finmarchicus
                                       
                                    
                                 
                                 
                                    
                                       Kategorija tal-ikel speċifikat
                                    
                                 
                                 
                                    
                                       Livelli massimi
                                    
                                 
                                 
                                    
                                                1.
                                             
                                             
                                                Id-denominazzjoni tal-ikel il-ġdid fuq it-tikkettar tal-oġġetti tal-ikel li fihom minn dan l-ikel għandha tkun ‘Żejt tal-Calanus finmarchicus (krustaċju)’
                                             
                                          
                                                2.
                                             
                                             
                                                It-tikkettar tas-supplimenti tal-ikel li fihom iż-żejt tal-Calanus finmarchicus għandu jkollu dikjarazzjoni li dawk is-supplimenti tal-ikel m’għandhomx jiġu kkunsmati:
                                                
                                                            (a)
                                                         
                                                         
                                                            jekk jittieħdu supplimenti tal-ikel oħrajn li fihom l-esteri tal-astaksantin fl-istess jum;
                                                         
                                                      
                                                            (b)
                                                         
                                                         
                                                            mit-trabi u mit-tfal li jkollhom inqas minn 3 snin;
                                                         
                                                      
                                                            (c)
                                                         
                                                         
                                                            mit-tfal li jkollhom inqas minn 14-il sena jekk l-ingredjent ikun fih ≥ 0,1 % astaksantin.”
                                                         
                                                      
                                          
                                 
                                     
                                 
                              
                                    Supplimenti tal-ikel kif iddefiniti fid-Direttiva 2002/46/KE, minbarra s-supplimenti tal-ikel għat-trabi u għat-tfal iż-żgħar
                                 
                                 
                                    1,0 g kuljum (< 0,1 % esteri tal-astaksantin, li jwassal għal < 1,0 mg ta’ astaksantin kuljum) għall-popolazzjoni ġenerali minbarra t-trabi u t-tfal iż-żgħar
                                    2,3 g kuljum (minn 0,1 % għal ≤ 0,25 % esteri tal-astaksantin, li jwassal għal ≤ 5,75 mg ta’ astaksantin kuljum) għall-popolazzjoni ġenerali li jkollha iktar minn 14-il sena
                                 
                              
                  
                        (2)
                     
                     
                        fit-Tabella 2 (Speċifikazzjonijiet), l-entrata taż-“żejt tal-Calanus finmarchicus” hija ssostitwita b’dan li ġej:
                        
                                    “L-ikel il-ġdid awtorizzat
                                 
                                 
                                    Speċifikazzjonijiet
                                 
                              
                                    
                                       Żejt tal-Calanus finmarchicus
                                       
                                    
                                 
                                 
                                    
                                       Deskrizzjoni/Definizzjoni:
                                    
                                    Dan l-ikel il-ġdid huwa żejt lewn ir-rubini, kemxejn viskuż b’riħa ħafifa ta’ frott tal-baħar, estratt mill-krustaċju (żooplankton marin) Calanus finmarchicus. L-ingredjent jikkonsisti primarjament minn esteri tax-xama’ (> 85 %) b’ammonti żgħar ta’ trigliċeridi u lipidi newtrali oħrajn.
                                    
                                       Speċifikazzjonijiet:
                                    
                                    Ilma: < 1,0 %
                                    Esteri tax-xama’: > 85 %
                                    Total ta’ aċidi xaħmin: > 46 %
                                    Aċidu Ejkosapentenojku (EPA): > 3,0 %
                                    Aċidu dokosaeżaenojku (DHA): > 4,0 %
                                    Total ta’ alkoħols xaħmin: > 28 %
                                    C20:1 n-9 alcoħol xaħmi: > 9,0 %
                                    C22:1 n-11 alcoħol xaħmi: > 12 %
                                    Aċidi xaħmin trans: < 1,0 %
                                    Esteri tal-astaksantin: ≤ 0,25 %
                                    Valur tal-perossidu (PV): < 3,0 meq. O2/kg”.